VF Plus bepleit spesialiseenhede vir boere se veiligheidDie aanvallers se wegkommotor is later in die gebied gekry maar die verdagtes was egter skoonveld. (Foto: Verskaf) Die VF Plus het gesê landelike beveiliging in Noordwes moet dringend aandag geniet. Die party hou vol dat spesialiseenhede gestig moet word om die veiligheid van boere te verseker en sal aanhou om in die parlement te eis dat die eenhede op die been gebring word. “Dit is kommerwekkend dat vergaderings wat in die gebied deur die polisie gereël is, nie self deur hulle bygewoon is nie. Dit skep die indruk dat landelike veiligheid nie die nodige prioriteit geniet nie, het Jan Smith, VF Plus-raadslid van die Madibeng- plaaslike munisipaliteit, in ŉ verklaring gesê. Dit volg ná die plaasaanval Donderdagoggend op Boet Pienaar (88) en sy vriendin, Jessie Lewis (57) in Noordwes. Die party het Pienaar en Lewis Donderdag besoek en bygestaan ná die aanval op hul plaas Barnardsvlei, in die Mooinooi-omgewing. Dit is die tweede keer in twee jaar dat hulle op die plaas aangeval is. Hulle is vir ernstige beserings behandel. Maroela Media het vroeër berig drie persone het hulle vroegoggend met ŉ hamer aangeval. Die polisie ondersoek sake van huisbraak en aanranding met die opset om ernstig te beseer. “Misdaad in Noordwes raak almal. Die provinsie kan dit egter nie bekostig om landbouers te verloor weens plaasaanvalle nie,” het Smith bygevoeg. Die VF Plus sal ook in ŉ amptelike versoek aan die LUR vir polisie eis dat sy departement dringend met gemeenskapspolisiëringsforums (GPF’s) vergader om oplossings vir aanvalle op plase te vind. “Die VF Plus sal aanhou terugslaan teen plaasaanvalle en misdaad in Noordwes en druk op plaaslike owerhede plaas om die veiligheid van inwoners te verseker.”